**VI. АНАЛИЗА ЕФЕКАТА ЗА ЗАКОН О ЛОКАЛНИМ ИЗБОРИМА**

**Kључна питања за анализу постојећег стања и правилно дефинисање промене која се предлаже**

1) Који показатељи се прате у области, који су разлози због којих се ови показатељи прате и које су њихове вредности?

**Прати се поступак спровођења локалних избора од стране органа за спровођење избора, учесника избора и посматрача избора у циљу отклањања могућих неправилности, као и ради утврђивања степена демократичности и транспарентности изборног процеса.**

**У изборном процесу одржаном 2018. године, Градска изборна комисија Града Београда је одбила односно одбацила више од 110 приговора, усвојила је 2 приговора који су се односила на утврђивање Збирне изборне листе и један на основу којег су поништена гласања на више бирачких места на Општини Стари Град, а Управни суд је усвојио односно одбио један мањи број жалби. Извор ових оквирних података јесу Саопштења ГИК Града Београда објављена на њеној званичној веб- страници. Овде треба имати у виду и обавезно се мора узети у обзир и број бирача који имају бирачко право у Граду Београду. За разлику од тога, у мањим срединама у којима су у скорије време одржавани локални избори (нпр. Зајечар, Косјерић) број приговора је знатно мањи, а број неправилности посебно на дан спровођења избора је само спорадичан.**

2) Да ли се у предметној области спроводи или се спроводио документ јавне политике или пропис? Представити резултате спровођења тог документа јавне политике или прописа и образложити због чега добијени резултати нису у складу са планираним вредностима.

**Примењује се важећи Закон о локалним изборима, али потребно је унапређење важећих решења у складу са међународним стандардима, препорукама и политичким споразумима и договорима, о чему ће даље бити речи.**

3) Који су важећи прописи и документи јавних политика од значаја за промену која се предлаже и у чему се тај значај огледа?

**Закон о локалним изборима из 2007. године.**

4) Да ли су уочени проблеми у области и на кога се они односе? Представити узроке и последице проблема.

**Предложена решења имају за циљ установљавање вишег степена демократичности и транспарентности изборног процеса, пре свега на тај начин што се изборни поступак за избор одборника у јединицама локалне самоуправе усаглашава са новим решењима у Закону о избору народних посланика, који се истовремено предлаже.**

Потребно је и овде нагласити да се може сматрати да је читав процес који би требало да доведе до новог значајног унапређења изборних услова у складу са међународним стандардима отпочео са самим завршетком претходних парламентарних избора, односно када је Канцеларија за демократске институције и људска права објавила Коначни извештај о парламентарним изборима у Републици Србији који су одржани 21. јуна 2020, са одговарајућим препорукама за унапређење изборног процеса. Након тога, Влада је на седници од 3. децембра 2020. године формирала Радну групу за сарадњу са Организацијом за европску безбедности и сарадњу и Канцеларијом за демократске институције и људска права, ради обезбеђења примене датих препорука. Имајући у виду да је примарни задатак Радне групе био да координира и прати примену препорука из Извештаја Мисије Организације за европску безбедност и сарадњу и Канцеларије за демократске институције и људска права о процени избора потребно је било успоставити консултативни процес са политичким странкама о изборном процесу који ће укључити представнике Европског парламента. Имајући у виду потребу да се у консултативни процес укључи што већи број политичких странака, што би морало укључивати на равноправним основама и оне политичке странке које желе дијалог о изборним условима без учешћа страних односно међународних чинилаца, организоване је још један формат дијалога, у коме су учествовале те странке под покровитељством Народне скупштине, а без учешћа представника Европског парламента.

Резултат та два дијалога, заснованих на препорукама ОДИХР који су се одвијали паралелно јесу са једне стране Мере за унапређењe спровођења изборног процеса које су предложили кофасилитатори током процеса Међустраначког дијалога уз посредовање Европског парламента од 18. септембара 2021, а са друге стране Споразум о унапређењу услова за одржавање избора, који су потписали чланови Радне групе за међустраначки дијалог без страног посредовања, 29. октобра 2021. године.

На свим горе наведеним документима, као и на препорукама ОДИХР, заправо се базирају законска решења која се предлажу у новом Закону о избору народних посланика, па се решења у овом закону усклађују са решењима из Предлога тог закона.

5) Која промена се предлаже?

1. УВОДНЕ НАПОМЕНЕ

Иако се задржавају досадашња законска решења која се могу сматрати основним постулатима изборног процеса (јединица локалне самоуправе као једна изборна јединица, гласање за изборну листу, са које кандидати добијају мандате према редоследу на листи, примена система највећег количника приликом расподеле мандата, изборни цензус од 3% и др), може се оправдано рећи да закон доноси значајне новине у погледу организације и рада органа за спровођење избора, посебно у погледу транспарентности њиховог рада и ширег круга субјеката из политичког живота који учествују у њиховом раду, па и имају додатна овлашћења у погледу контроле правилности спровођења изборног поступка. Такође, ту су и посебна правила која унапређују положај припадника националних мањина као учесника у изборном поступку. Посебно је важно напоменути решења која доносе прецизна правила о саставу органа за спровођење избора у случају истовремених републичких избора, за народне посланике односно председника Републике, са једне стране и локалних избора са друге стране, чији је циљ виши степен транспарентности рада тих органа и учешће у раду представника ширег круга субјеката који су учесници избора.

Једну од битних новина, коју треба навести на овом месту, представља предлог да се надлежности за одлучивање по жалбама које, у складу са одредбама овог закона, подносе овлашћени подносиоци, са Управног суда пренесу на више судове опште надлежности. На овај начин, кроз диверзификацију одлучивања преношењем надлежности са једног, Управног суда са три подручна одељења, на 25 виших судова, заштита изборног права ће се учинити битно ефикаснијом, нарочито када се локални избори истовремено спроводе у великом броју јединица локалне самоуправе.

2. ОСНОВНЕ ОДРЕДБЕ (чл. 1. до 8)

Основним одредбама уређују се предмет закона, основна начела локалних избора, према којима грађани бирају одборнике скупштина јединица локалне самоуправе на основу општег и једнаког изборног права (члан 2. став 1), избори за одборнике скупштина јединица локалне самоуправе су слободни и непосредни, а гласање је тајно и лично (члан 1. став 2).

Важно је напоменути решење из члана 3. којим је додатно прецизирана дефиниција активног и пасивног изборног права у смислу Уставне одредбе. Према предложеном решењу, изборно право има и пунолетна особа која је делимично пословно способна ако суд у решењу о делимичном лишењу пословне способности није изричито утврдио да је неспособна да врши изборно право. На тај начин, делимично лишење пословне способности, само по себи, не доводи до губитка изборног права. Таквим предложеним решењем уклањају се сва ограничења изборног права по основу интелектуалних тешкоћа и психосоцијалног инвалидитета и српско законодавство се усклађује са циљевима Конвенције УН о правима особама са инвалидитетом.

Право да бира одборнике и да буде биран за одборника има пунолетни држављанин Републике Србије над којим није продужено родитељско право, односно који није потпуно лишен пословне способности и који има пребивалиште на територији јединице локалне самоуправе у којој остварује изборно право. Лице делимично лишено пословне способности може да бира одборнике и да буде бирано за одборника **ако суд решењем о делимичном лишењу пословне способности није утврдио да је неспособно да врши изборно право** (члан 3).

Основним одредбама утврђује се и да је бирач слободан да одлучи хоће ли гласати и како ће гласати (члан 4. став 1), да бирач има само један глас (члан 5. став 1), као и да гласа за изборну листу кандидата за одборнике (члан 5. став 2). Такође, утврђено је и да се одборници бирају у јединици локалне самоуправе као једној изборној јединици (члан 5. став 3). Одборнички мандати расподељују се изборним листама сразмерно броју добијених гласова, применом система највећег количника (члан 5. став 4). Основне одредбе садрже и начелна одређења у односу на обавештавање о изборима (члан 6), средствима за спровођење избора (члан 7) и о сходној примени других закона (члан 8), што се односи на сходну примену закона којим се уређује избор народних посланика.

3. ОРГАНИ ЗА СПРОВОЂЕЊЕ ИЗБОРА (чл. 9. до 33)

Према предложеним решењима, локалне изборе спроводе изборна комисија и бирачки одбори (члан 9). Органи за спровођење избора раде у сталном и проширеном саставу (члан 12. став 1). Подносилац проглашене изборне листе има право да предложи члана и заменика члана органа за спровођење избора у проширеном саставу (члан 12. став 2).

Надлежности изборне комисије су: 1) стара се о законитом спровођењу локалних избора; 2) организује техничку припрему за локалне изборе; 3) објављује роковник за вршење изборних радњи; 4) прописује обрасце за спровођење изборних радњи; 5) именује, разрешава и констатује престанак функције члана и заменика члана органа за спровођење избора; 6) доноси решење којим проглашава, одбацује или одбија да прогласи изборну листу, као и закључак којим налаже подносиоцу изборне листе да отклони недостатке изборне листе; 7) доноси решење којим констатује да је повучена проглашена изборна листа; 8) доноси решење којим констатује да место кандидата за одборника на изборној листи остаје празно; 9) одређује бирачка места; 10) обезбеђује изборни материјал за спровођење локалних избора; 11) утврђује облик, изглед и боју гласачких листића и контролног листа за проверу исправности гласачке кутије; 12) утврђује број гласачких листића који се штампа, као и број резервних гласачких листића; 13) одобрава штампање гласачких листића и врши надзор над штампањем; 14) уређује начин примопредаје изборног материјала пре и после гласања; 15) даје информације бирачима о томе да ли су у изводу из бирачког списка евидентирани да су гласали на изборима; 16) доставља податке органима надлежним за прикупљање и обраду статистичких података; 17) одлучује о приговорима, у складу са овим законом; 18) утврђује на седници прелиминарне резултате локалних избора за сва бирачка места која су обрађена у року од 24 часа од затварања бирачких места; 19) утврђује резултате избора, доноси и објављује укупан извештај о резултатима избора; 20) подноси скупштини извештај о спроведеним изборима; 21) обавља и друге послове предвиђене овим законом. Обрасце који су потребни за подношење изборне листе изборна комисија прописује у року од три дана од дана када је одлука о расписивању избора ступила на снагу. Изборна комисија доноси свој пословник и објављује га на веб-презентацији. У свом раду, изборна комисија сходно примењује упутства и друге акте Републичке изборне комисије који се односе на избор народних посланика (члан 25).

Новине у организационом смислу које уважавају обим послова као критеријум јесу начин одређивања сталног састава изборних комисија.

Изборну комисију у сталном саставу чине:

1) председник, шест чланова, заменик председника и шест заменика чланова у јединицама локалне самоуправе које имају највише 50.000 уписаних бирача;

2) председник, осам чланова, заменик председника и осам заменика чланова у јединицама локалне самоуправе које имају највише 100.000 уписаних бирача;

3) председник, десет чланова, заменик председника и десет заменика чланова у јединицама локалне самоуправе које имају највише 500.000 уписаних бирача;

4) председник, 12 чланова, заменик председника и 12 заменика чланова у јединицама локалне самоуправе које имају више од 500.000 уписаних бирача.

Председника, чланове, заменика председника и заменике чланова изборне комисије именује скупштина. Одлука о именовању чланова и заменика чланова изборне комисије објављује се на веб-презентацији Републичке изборне комисије. Нов сазив скупштине дужан је да именује нов стални састав изборне комисије у року од шест месеци од дана конституисања скупштине. Када скупштина именује нов стални састав изборне комисије, престаје мандат претходног сталног састава изборне комисије (члан 18). Чланови и заменици чланова изборне комисије у сталном саставу именују се на предлог одборничких група сразмерно њиховој заступљености у укупном броју одборника који припадају одборничким групама (члан 20).

Битну новину представља и одредба о томе у којим случајевима се право предлагања чланова и заменика чланова локалне изборне комисије (као и бирачких одбора) у сталном саставу може признати и самосталном одборнику или групи одборника који нису чланови ниједне одборничке групе, а све у циљу постизања што боље репрезентације свих политичких опција заступљених у локалној скупштини. Тако се одборничком групом у смислу предлагања чланова и/или заменика чланова органа за спровођење локалних избора у сталном саставу сматра одборник појединац или група одборника која броји мање од оног броја одборника који је потребан за образовање одборничке групе: 1) ако су сви ти одборници изабрани са исте изборне листе; 2) ако изборна листа на којој су изабрани није освојила онолико мандата колико је потребно за образовање одборничке групе; 3) ако нико од њих није приступио некој одборничкој групи; 4) ако су сви ти одборници потписали предлог за именовање члана, односно заменика члана органа за спровођење локалних избора у сталном саставу

У том смислу, битно је напоменути да предложена законска решења подразумевају да у расподелу места која припадају овлашћеним предлагачима у изборној комисији улазе не само места чланова, већ и заменика чланова изборне комисије, услед чега би сразмерна расподела места могла да доведе до ситуације да најмањем овлашћеном предлагачу припадне само место заменика члана у изборној комисији. Овакво решење, даље, подразумева да комплетирање састава изборне комисије подразумева и политичке консултације и договоре, уз поштовање законом утврђених правила за састављање изборне комисије у сталном саставу.

Предлаже се и прецизирање круга лица из реда којих се именују секретари и заменици секретара изборних комисија, као учесника у раду изборних комисија без права одлучивања, као и одређивање овлашћеног предлагача за њихово именовање (члан 21).

**Посебну новину представљају и прецизна правила о мерилима за именовање лица у стални састав бирачких одбора.** Број председника, заменика председника, чланова и заменика чланова свих бирачких одбора у сталном саставу који припада одборничкој групи мора да буде сразмеран њеној заступљености у скупштини на дан када је одлука о расписивању локалних избора ступила на снагу. Одборничка група која на дан када је одлука о расписивању локалних избора ступила на снагу има више од половине од укупног броја одборника предлаже у једној половини бирачких одбора председника и два заменика члана, а у другој половини бирачких одбора предлаже заменика председника, једног члана и заменика другог члана, док се преостала места у бирачким одборима расподељују осталим одборничким групама сразмерно њиховој заступљености у скупштини на дан када је одлука о расписивању локалних избора ступила на снагу. Ниједна одборничка група не може на једном бирачком месту да предложи и председника и заменика председника бирачког одбора. На основу законом прописаних мерила, изборна комисија благовремено прописује и објављује на веб-презентацији распоред места по којем одборничке групе предлажу чланове и заменике чланова бирачких одбора у сталном саставу (члан 29).

Новине које се односе на унапређење, модернизацију, економичност и ефикасност рада органа за спровођење избора укључују и коришћење веб-презентације Републичке изборне комисије у свим фазама изборног поступка као примарног канала за објављивање одлука локалне изборне комисије (нпр. члан 26) који је од значаја и за улагање правних средстава против тих одлука.

4. ТОК ИЗБОРНОГ ПОСТУПКА (чл. 34. до 44)

Према предложеним решењима, локалне изборе расписује председник Народне скупштине, а одлука о расписивању локалних избора ступа на снагу оног дана када је објављена у „Службеном гласнику Републике Србије“ (члан 34).

У наведеном смислу новина је и да се одлука о расписивању локалних избора доноси **најраније 120 дана**, а најкасније 45 дана пре истека мандата одборника којима истиче мандат. Од дана расписивања локалних избора до дана гласања не може проћи мање од 45 ни више од 60 дана (члан 35).

Потребно је напоменути и да је законом значајно прецизиран начин вршења већег броја изборних радњи и поступања, укључујући и прецизирање документације која је потребна ради утврђивања одређеног статуса. Најбољи пример за то је прецизирање документације која се доставља уз изборну листу.

Предлог закона задржава постојеће решење да на изборној листи мора да буде најмање 40% кандидата мање заступљеног пола на изборној листи, при чему се преузима одредба из Предлога закона о избору народних посланика, којом се прецизније дефинише начин распоређивања кандидата на изборној листи према половима, тако што се јасно прописује да се међу сваких пет кандидата морају наћи три кандидата једног и два кандидата другог пола, чиме се спречава могуће изигравање смисла постојеће законске одредбе (члан 41).

Приликом подношења изборне листе изборној комисији, обавезно се доставља и следећа документација: 1) писмена сагласност сваког кандидата за одборника да прихвата кандидатуру, на обрасцу који прописује изборна комисија која садржи његово име, презиме, ЈМБГ, занимање, место и адресу пребивалишта; 2) исправа о очитаној личној карти са микроконтролером (чипом), односно фотокопија личне карте без микроконтролера, за сваког кандидата за одборника; 3) законом предвиђен број писмених изјава бирача да подржавају изборну листу на обрасцу који прописује изборна комисија које су оверене пре истека рока за подношење изборне листе и које садрже име, презиме, ЈМБГ, место и адресу пребивалишта за сваког бирача; 4) списак бирача који су потписали поднете изјаве да подржавају изборну листу у електронском облику на обрасцу који прописује изборна комисија, а који садржи презиме и име бирача, његов ЈМБГ и податке о оверитељу који је оверио потпис на изјави; 5) писмена сагласност носиоца листе да се у називу изборне листе употреби његово лично име, која садржи његово име, презиме, ЈМБГ, место и адресу пребивалишта ако изборна листа у свом називу садржи лично име физичког лица и ако он није потписао други документ који се предаје уз изборну листу, а чије се потписивање сматра давањем сагласности да се његово лично име употреби у називу изборне листе; 6) писмена сагласност правног лица да се у називу изборне листе употреби његов назив, која садржи назив и седиште правног лица које ту сагласност даје; 7) овлашћење да се у име политичке странке поднесе изборна листа ако је не подноси заступник уписан у Регистар политичких странака, које се даје у писменом облику, а које садржи име, презиме, ЈМБГ, место и адресу пребивалишта овлашћеног лица; 8) коалициони споразум ако изборну листу подноси коалиција; 9) овлашћење да се у име политичке странке закључи коалициони споразум ако га није закључио заступник уписан у Регистар политичких странака, које се даје у писменом облику, а које садржи име, презиме, ЈМБГ, место и адресу пребивалишта овлашћеног лица; 10) споразум о образовању групе грађана, ако изборну листу подноси група грађана; 11) писмена сагласност да се у називу коалиције, односно групе грађана употреби лично име физичког лица или назив правног лица која садржи име, презиме, ЈМБГ, место и адресу пребивалишта физичког лица, односно назив и седиште правног лица које ту сагласност даје ако коалиција, односно група грађана у свом називу садржи лично име физичког лица, односно назив правног лица и ако то физичко лице није потписало неки документ који се предаје уз изборну листу, а чије се потписивање сматра давањем сагласности да се то лично име употреби у називу коалиције, односно групе грађана (члан 41).

Имајући у виду да јединице локалне самоуправе образоване Законом о територијалној организацији Републике Србије имају значајно различити број становника, па самим тим и бирача (од 10.000 до 100.000 становника, а неки градови и више стотина хиљада, при чему посебно треба узети у обзир и град Београд), предлаже се да се број потребних потписа за подршку изборној листи веже за број бирача у јединици локалне самоуправе (члан 42).

Према Предлогу закона, за проглашење изборне листе потребно је да је својим потписима подржи:

1) 200 бирача у јединицама локалне самоуправе које на дан расписивања избора имају највише 20.000 уписаних бирача;

2) 300 бирача у јединицама локалне самоуправе које на дан расписивања избора имају највише 30.000 уписаних бирача;

3) 500 бирача у јединицама локалне самоуправе које на дан расписивања избора имају највише 50.000 уписаних бирача;

4) 600 бирача у јединицама локалне самоуправе које на дан расписивања избора имају највише 70.000 уписаних бирача;

5) 800 бирача у јединицама локалне самоуправе које на дан расписивања избора имају највише 100.000 уписаних бирача;

6) 1.000 бирача у јединицама локалне самоуправе које на дан расписивања избора имају највише 500.000 уписаних бирача;

7) 3.000 бирача у јединицама локалне самоуправе које на дан расписивања избора имају више од 500.000 уписаних бирача.

Оно што представља битну новину и усклађивање са међународним стандардима и препоруком Канцеларије за демократске институције и људска права јесте напуштање правила да бирач може својим потписом да подржи само једну изборну листу. Наиме, по угледу на идентичну одредбу Предлога новог Закона о избору народних посланика, и овим предлогом се предлаже да се бирачима омогући да подрже више изборних листа.

5. ГЛАСАЊЕ И УТВРЂИВАЊЕ РЕЗУЛТАТА ГЛАСАЊА (чл. 45. до 60)

У овом делу закона, између осталог, утврђују се садржина гласачког листића (члан 45) и број примерака записника о раду бирачког одбора (члан 46), а уређују се питања у вези са примопредајом изборног материјала након затварања бирачког места (члан 47), немогућношћу да се утврде резултати гласања на бирачком месту (члан 55), поништавањем гласања на бирачком месту по службеној дужности (члан 56), приговором на гласање на бирачком месту (члан 57) и понављањем гласања (члан 58).

**Као што је већ речено, неки контролни механизми, укључујући и поступак контроле записника о раду бирачког одбора, преузети су из новог Закона о избору народних посланика.**

Приликом примопредаје изборног материјала након завршетка гласања представници бирачког одбора и изборне комисије дужни су да изврше контролу записника о раду бирачког одбора, констатују евентуалне грешке у попуњавању записника и о томе сачине извештај. Изборна комисија све записнике о раду бирачког одбора објављује на веб-презентацији, а ако је исправљена грешка у попуњавању записника о раду бирачког одбора, објављује се и решење о исправљању записника о раду бирачког одбора (члан 48).

Ако у записнику о раду бирачког одбора постоје очигледне омашке у попуњавању тог записника **(лаке грешке)**, које се дефинишу Предлогом закона, изборна комисија на основу извештаја којим су констатоване грешке у попуњавању записника о раду бирачког одбора доноси решење о исправљању записника о раду бирачког одбора (члан 49).

Ако у записнику о раду бирачког одбора постоје грубе логичко-рачунске грешке **(тешке грешке)**, које Предлогом закона нису побројане, већ су наведени само карактеристични примери, изборна комисија може поступати тројако, односно донети решење о исправљању записника о раду бирачког одбора, донети решење којим констатује да се на одређеном бирачком месту не могу утврдити резултати гласања или донети решење којим поништава гласање на бирачком месту по службеној дужности, у зависности од чињеничног стања утврђеног приликом контроле записника о раду бирачког одбора (члан 50).

**Исто се, у смислу преузимања решења из Предлога закона о избору народних посланика, односи и на следеће.** Сваки члан и заменик члана изборне комисије има право да у року од 48 часова од завршетка гласања изврши увид у изборни материјал са сваког бирачког места и да провери да ли је гласао бирач који му достави своју адресу, ЈМБГ и писмену сагласност за ту проверу (члан 51).

**Посебан вид контроле, исто као и у Предлогу закона о избору народних посланика, „резервисан” је за опозиционе изборне листе.**

На захтев подносиоца проглашене опозиционе изборне листе (изборна листа чији подносилац нема одборнике у скупштини, односно изборна листа чији подносилац није део скупштинске већине) која је према прелиминарним резултатима избора освојила више од 2% гласова, а који се подноси у року од 48 часова од затварања бирачких места, изборна комисија одређује да се изврши контрола записника о раду бирачких одбора са највише 5% бирачких места. Ако је захтевима за контролу записника о раду бирачких одбора по узорку обухваћено више од 5% бирачких места, контрола записника о раду бирачких одбора врши се на оним бирачким местима на којима је уписано највише бирача. Против решења којим је одбијен или одбачен захтев за контролу записника о раду бирачког одбора по узорку подносилац захтева може поднети приговор изборној комисији у року од 48 часова од објављивања тог решења на веб-презентацији. Против решења којим је усвојен захтев за контролу записника о раду бирачког одбора по узорку подносилац проглашене изборне листе може поднети приговор изборној комисији у року од 48 часова од објављивања тог решења на веб-презентацији (члан 52).

О извршеној контроли записника о раду бирачких одбора изборна комисија сачињава извештај и објављује га на веб-презентацији. Ако се на основу контроле записника о раду бирачких одбора у погледу броја гласова који је добила одређена изборна листа утврди да постоји укупно одступање између садржине изборног материјала и записника о раду бирачког одбора веће од 10% на свим контролисаним бирачким местима, извршиће се контрола записника о раду бирачког одбора са још 5% бирачких места. Ако се након додатне контроле записника о раду бирачких одбора у погледу броја гласова који је добила одређена изборна листа утврди да постоји укупно одступање између садржине изборног материјала и записника о раду бирачког одбора веће од 10% на свим контролисаним бирачким местима, извршиће се контрола свих записника о раду бирачког одбора. Контрола записника о раду бирачких одбора по узорку завршава се када изборна комисија усвоји извештај којим се констатује да на контролисаном узорку не постоји одступање између садржине изборног материјала и записника о раду бирачких одбора веће од 10%, односно извештај о резултатима контроле свих бирачких места (члан 53).

Ако је приликом контроле записника о раду бирачког одбора коју врше чланови и заменици чланова изборнe комисијe, као и приликом контроле записника о раду бирачког одбора по узорку констатовано да се не слажу садржина изборног материјала и записник о раду бирачког одбора, изборна комисија доноси решење о исправљању записника о раду бирачког одбора. Ако је приликом контроле записника о раду бирачког одбора констатовано да постоји неправилност која је разлог за поништавање гласања на бирачком месту по службеној дужности, изборна комисија доноси решење којим поништава гласање на бирачком месту. Ако постоји основана сумња да је велико неслагање између садржине изборног материјала и записника о раду бирачког одбора последица свесне и намерне активности која је усмерена на то да се утврди неистинит резултат избора, изборна комисија дужна је да против чланова бирачког одбора поднесе кривичну пријаву надлежном јавном тужилаштву (члан 54).

6. РАСПОДЕЛА, ДОДЕЉИВАЊЕ И ПРЕСТАНАК МАНДАТА (чл. 61. до 74)

У овом делу закона задржавају се постојећа решења о изборном цензусу од 3% (члан 61), примени система највећег количника (члан 62) и начину доделе одборничких мандата према редоследу кандидата на изборној листи (члан 63).

Новину у овом делу, између осталог, представља правило о сазивању конститутивне седнице скупштине.

Конститутивну седницу скупштине сазива председник скупштине из претходног сазива, у року од десет дана од дана објављивања решења о додели одборничких мандата на веб-презентацији, тако да се та седница одржи најкасније 30 дана од дана објављивања решења о додели мандата (члан 65). На изнети начин се напушта постојеће решење према којем се рок за сазивање конститутивне седнице рачуна од објављивања резултата избора.

По питању подношења оставке, задржавају се постојећа законска решења, с тим што се Предлогом закона прописује да ће оставка бити пуноважна само ако је потпис одборника оверен након што му је потврђен мандат, при чему се оставка више неће моћи опозвати.

7. ПОСЕБНА ПРАВИЛА ЗА ИЗБОРНЕ ЛИСТЕ НАЦИОНАЛНИХ МАЊИНА (чл. 75. до 78)

Потреба да се спрече злоупотребе приликом предлагања изборних листа националних мањина постоји и на локалном као и на републичком нивоу, тако да су и овде преузета решења из Предлога новог закона о избору народних посланика, уз уважавање специфичности које се односе на ситуације у којима припадници националних мањина у одређеним срединама заправо не представљају мањину у укупном становништву те средине, тј. јединице локалне самоуправе, па би уважавање свих правила везаних за положај мањина заправо довело до потпуно диспропорционалних резултата у односу на број освојених гласова.

Изборном листом националне мањине у смислу овог закона сматра се она изборна листа за коју је изборна комисија утврдила да је основни циљ њеног подношења представљање и заступање интереса националне мањине, као и заштита и побољшање права припадника националне мањине, у складу са међународним правним стандардима. Изборна комисија посебним решењем утврђује да изборна листа има положај изборне листе националне мањине у смислу овог закона истовремено када је проглашава, а на предлог подносиоца изборне листе који мора бити поднет заједно са изборном листом. Изборна комисија може да затражи мишљење надлежног националног савета националне мањине о томе да ли одређена изборна листа може имати положај изборне листе националне мањине. Подносилац изборне листе националне мањине може бити само политичка странка националне мањине или коалиција коју чине искључиво политичке странке националних мањина. Изборна листа може имати положај изборне листе националне мањине у смислу одредаба овог закона којима се уређује број потписаних изјава бирача који подржавају изборну листу и начин расподеле мандата само ако према подацима последњег пописа становништва на територији јединице локалне самоуправе живе припадници националне мањине које та изборна листа представља, под додатним условом да је проценат припадника те националне мањине у укупном броју становника на територији јединице локалне самоуправе мањи од 50% (члан 75).

Изборна комисија решењем одбија предлог да се одређеној изборној листи утврди да има положај изборне листе националне мањине ако је носилац листе или кандидат за одборника на изборној листи лице за које је опште познато да је члан друге политичке странке која није политичка странка националне мањине или ако се утврде друге околности које несумњиво указују на намеру да се изигра закон (члан 76).

Поред тога, што се тиче националних мањина, смањен је број потписа потребних за проглашење изборне листе националне мањине, тако да се тиме на још један начин унапређује положај мањина и олакшава им се учешће у изборном поступку, поготово оним мањинама које имају мањи број припадника. Наиме, изборна комисија може прогласити изборну листу националне мањине ако подносилац изборне листе достави број потписаних и оверених изјава бирача да подржавају изборну листу који је **двоструко мањи од броја који се тражи по општим правилима овог закона** (члан 77).

Изборна листа националне мањине учествује у расподели мандата и онда када добије мање од 3% гласова од укупног броја бирача који су гласали. Када се расподељују мандати применом система највећег количника, количници изборних листа националних мањина које су освојиле мање од 3% гласова увећавају се за 35% (члан 78).

8. ЗАШТИТА ИЗБОРНОГ ПРАВА (чл. 79. до 89)

Законом се, прво, одређује да су правна средства у спровођењу избора приговор и жалба (члан 79). Затим се одређују општа правила о праву на приговор. Подносилац проглашене изборне листе има право да поднесе приговор против донете одлуке, предузете радње и због пропуштања да се донесе одлука, односно предузме радња у спровођењу избора, ако овим законом није прописано другачије. Подносилац изборне листе, политичка странка, одборничка група, кандидат за одборника, бирач и лице чије је име у називу изборне листе или подносиоца изборне листе могу поднети приговор када је то прописано овим законом (члан 80). Посебно се у односу на досадашња решења прецизира садржина приговора. Приговор мора да буде разумљив и да садржи све оно што је потребно да би по њему могло да се поступи, а нарочито: 1) означење да се приговор подноси изборној комисији; 2) име, презиме, ЈМБГ, место и адресу пребивалишта, број телефона и адресу за пријем електронске поште подносиоца приговора ако је подносилац приговора физичко лице; 3) назив и седиште подносиоца приговора и име, презиме, ЈМБГ, место и адресу пребивалишта, број телефона и адресу за пријем електронске поште лица које је овлашћено да заступа подносиоца приговора ако је подносилац приговора правно лице; 4) назив проглашене изборне листе, назив подносиоца проглашене изборне листе и име, презиме, ЈМБГ, место и адресу пребивалишта, број телефона и адресу за пријем електронске поште лица које је овлашћено да заступа подносиоца проглашене изборне листе ако приговор подноси подносилац проглашене изборне листе; 5) потпис подносиоца приговора; 6) предмет приговора, а нарочито тачан назив одлуке уз означење доносиоца, датума доношења и броја под којим је заведена одлука ако се приговором оспорава одлука, односно тачан опис радње уз назначење ко је и када ту радњу предузео ако се приговором оспорава радња у изборном поступку; 7) чињенице на којима се заснива приговор; 8) доказе. Ако је приговор неразумљив или непотпун, изборна комисија доноси решење којим га одбацује (члан 81).

Као и у случају Предлога закона о избору народних посланика, продужавају се и рокови у поступцима заштите изборног права и на локалним изборима. Тако ће се приговор моћи поднети у року од 72, уместо 24 часа од објављивања одлуке, односно предузимања радње коју подносилац сматра неправилном, ако другачије није одређено овим законом. Приговор због тога што у року који је прописан законом или подзаконским актом Републичке изборне комисије није донета одлука, односно предузета радња, може се поднети такође у року од 72 часа од истека рока у којем је одлука требало да буде донета, односно у којем је радња требало да буде предузета, ако другачије није одређено овим законом (члан 82).

О приговору одлучује изборна комисија. Изборна комисија је дужна да у новом, продуженом року од 72, уместо досадашњих 48 часова од пријема приговора, донесе и објави решење о приговору. Приговор и решење о приговору изборна комисија објављује на веб-презентацији (члан 83).

Против решења изборне комисије којим је одбачен или одбијен приговор подносилац приговора може поднети жалбу надлежном вишем суду, такође у продуженом року од 72 уместо 48 часова од објављивања решења на веб-презентацији. Жалба због тога што у прописаном року није донета одлука о приговору може се поднети такође у року од 72 часа од истека рока у којем је требало да буде донета одлука о приговору. Против решења изборне комисије којим је усвојен приговор подносилац проглашене изборне листе, подносилац изборне листе, политичка странка, одборничка група, кандидат за одборника, бирач и лице чије је име у називу изборне листе или подносиоца изборне листе могу поднети жалбу надлежном вишем суду у року од 72 часа од објављивања решења на веб-презентацији ако им тиме што је усвојен приговор непосредно повређен правни интерес (члан 85).

Изборна комисија дужна је да у року од 24 часа од пријема жалбе достави надлежном вишем суду жалбу и све потребне списе. Виши суд доноси одлуку по жалби у новом року од 72 уместо досадашњих 48 часова од пријема жалбе са списима. Одлука донету у поступку по жалби доставља се подносиоцу жалбе преко изборне комисије (члан 86).

Чланом 87. дефинисано је одлучивање надлежног вишег суда по жалби, при чему је одлука донета у поступку по жалби правноснажна и против ње се не могу поднети ванредна правна средства предвиђена законом којим се уређује управни спор.

Предвиђа се и сходна примена Закона о општем управном поступку приликом одлучивања о приговору, односно Закона о управним споровима приликом одлучивања по жалби (члан 88).

Изборна комисија на веб-презентацији објављује сва поднета правна средства и одлуке које су донете по њима (члан 89).

9. ИСТОВРЕМЕНО ОДРЖАВАЊЕ ЛОКАЛНИХ ИЗБОРА И ИЗБОРА НА РЕПУБЛИЧКОМ НИВОУ (чл. 90. до 96)

Посебно је важно још једном напоменути решења која доносе прецизна правила о саставу органа за спровођење избора у случају истовремених републичких избора (избора за народне посланике односно избора за председника Републике), са једне и локалних избора са друге стране, чији је циљ виши степен транспарентности рада тих органа и учешће у раду представника ширег круга субјеката који су учесници избора.

Гласање на локалним изборима који се одржавају истог дана када и избори на републичком нивоу спроводе бирачки одбори у сталном саставу који су образовани у складу са законом којим се уређује избор народних посланика. У национално мешовитим јединицама локалне самоуправе, у смислу Закона о локалној самоуправи, гласање на локалним изборима и на изборима на републичком нивоу који се одржавају истог дана спроводе бирачки одбори који у сталном саставу имају председника, три члана и њихове заменике. Председник бирачког одбора, два члана и три заменика члана именују се на предлог посланичких група у Народној скупштини, тако да број председника, чланова и заменика чланова у сталном саставу свих бирачких одбора на територији јединице локалне самоуправе који припада посланичкој групи мора да буде сразмеран њеној заступљености у Народној скупштини на дан када је одлука о расписивању избора ступила на снагу. Заменик председника бирачког одбора и један члан бирачког одбора именују се на предлог одборничких група у скупштини, тако да број заменика председника и чланова у сталном саставу свих бирачких одбора на територији јединице локалне самоуправе који припада одборничкој групи мора да буде сразмеран њеној заступљености у скупштини на дан када је одлука о расписивању избора ступила на снагу (члан 92).

Сваки подносилац изборне листе за локалне изборе и сваки предлагач кандидата на изборима на републичком нивоу има право да предложи члана и заменика члана у органе за спровођење избора у проширеном саставу. Ако је иста политичка странка, коалиција, односно иста група грађана предлагач кандидата за изборе на републичком нивоу и подносилац проглашене изборне листе за избор одборника, она у органе за спровођење избора у проширеном саставу може предложити само једног члана и једног заменика члана (члан 93).

Истоветност коалиција, односно група грађана у смислу предлагања члана и заменика члана у органе за спровођење избора у проширеном саставу не цени се према називу коалиције, односно групе грађана, већ према потписницима коалиционог споразума, односно споразума о образовању групе грађана. Коалиција која је предлагач кандидата за изборе на републичком нивоу и коалиција која је подносилац проглашене изборне листе за избор одборника сматрају се истом коалицијом ако је и једну и другу образовало више од половине истих политичких странака. Група грађана која је предлагач кандидата за изборе на републичком нивоу и група грађана која је подносилац проглашене изборне листе за избор одборника сматрају се истом групом грађана ако је и једну и другу образовало више од половине истих бирача (члан 94).

Ако две или више политичких странака на изборима на републичком нивоу учествују самостално, а на локалним изборима у коалицији, свака од њих има право да предложи по једног члана и једног заменика члана у органе за спровођење избора у проширеном саставу. Ако две или више политичких странака на изборима на републичком нивоу учествују у коалицији, а на локалним изборима учествују самостално, њима заједно припада право да предложе једног члана и једног заменика члана у органе за спровођење избора у проширеном саставу (члан 95).

Члан органа за спровођење избора у проширеном саставу који је именован на предлог политичке странке, коалиције, односно групе грађана која учествује на једним **изборима може гласати само за оне одлуке органа за спровођење избора које су заједничке за оба изборна поступк**а (нпр. одређивање бирачких места, образовање бирачког одбора у сталном саставу) **и које се односе само на онај изборни поступак у којем његов предлагач учествује** (члан 96).

10. ПРЕЛАЗНЕ И ЗАВРШНЕ ОДРЕДБЕ (чл. 97. до 101)

На основу на почетку наведених политичких разговора односно консултација о којима је било речи, установљена су и посебна правила која треба да допринесу већој транспарентности рада органа за спровођење локалних избора који ће се одржати након ступања на снагу овог закона, као и свеобухватнијем поступку контроле изборног процеса.

Чланом 98. се предлаже прописивање прелазног периода од годину дана у којем би Управни суд привремено задржао надлежност за одлучивање по жалбама поднетим у поступцима спровођења локалних избора који буду расписани у року од једне године од дана када је овај закон ступио на снагу. Такође, у истом периоду Управни суд би задржао надлежност за одлучивање и по жалбама на одлуке скупштина јединица локалне самоуправе о именовању чланова и заменика чланова локалних изборних комисија, против одлука донетих у вези са потврђивањем мандата одборника, против одлука којима је констатован престанак мандата одборника, као и због пропуштања да се констатује престанак мандата одборника, под условом да су те жалбе поднете у року од годину дана од дана када је овај закон ступио на снагу.

Прве локалне изборе који буду расписани након ступања на снагу овог закона спровешће изборне комисије у чији стални састав, поред чланова и заменика чланова који се именују по општим правилима Предлога закона, треба да уђу још по један члан и заменик члана које ће именовати Републичка изборна комисија на предлог председника Народне скупштине, а мандат ће им трајати до коначности укупног извештаја о резултатима локалних избора. У спровођењу првих локалних избора који буду расписани након ступања на снагу овог закона учествоваће бирачки одбори у чији стални састав, поред чланова и заменика чланова који се именују по општим правилима Предлога закона, треба да уђу још по један члан и заменик члана које ће именовати Републичка изборна комисија на предлог председника Народне скупштине (члан 99).

Ступањем на снагу овог закона, престаће да важи постојећи Закон о локалним изборима (члан 100).

Предвиђа се да закон ступи на снагу наредног дана од дана објављивања у „Службеном гласнику Републике Србије” (члан 101).

6) Да ли је промена заиста неопходна и у ком обиму?

**Неопходна је јер је препоручена од стране релевантних међународних организација и договорена од стране већине најзначајнијих политичких актера у Републици Србији.**

7) На које циљне групе ће утицати предложена промена? Утврдити и представити циљне групе на које ће промена имати непосредан односно посредан утицај.

**Утицаће на то да се смањи број неправилности на изборима па ће тиме олакшати остваривање бирачког права грађанима, прошириће се обим контроле изборног процеса па ће исти бити демократичнији и транспарентнији.**

8) Да ли постоје важећи документи јавних политика којима би се могла остварити жељена промена и о којим документима се ради?

**Не.**

9) Да ли је промену могуће остварити применом важећих прописа?

**Нова правила се морају формалноправно прописати законом.**

10) Квантитативно (нумерички, статистички) представити очекиване трендове у предметној области, уколико се одустане од интервенције (*status quo*).

**Мањи број неправилности на изборима, мањи број приговора и жалби, виши степен демократичности и транспарентности би требало да буде резултат предложених решења.**

11) Какво је искуство у остваривању оваквих промена у поређењу са искуством других држава, односно локалних самоуправа (ако је реч о јавној политици или акту локалне самоуправе)?

**Предложена решења одговарају међународним стандардима у датој области и препоручене су од стране Организације за европску безбедности и сарадњу и Канцеларије за демократске институције и људска права.**

**Кључна питања за утврђивање циљева**

1) Због чега је неопходно постићи жељену промену на нивоу друштва? (одговором на ово питање дефинише се општи циљ).

**Неопходно је обезбедити већу демократичност изборног процеса, пре свега имајући у виду значај тог процеса и његово вредновање у поступку приступања ЕУ. Нематеријална вредност која се прибавља за грађане јесте виши степен демократичности у друштву, мање тензије које се стварају између супротстављених опција у друштву, одбацивање искључивости, говора мржње, афирмисање права на слободно изношење мишљења и ставова о одређеним политичким, економским и другим питањима у друштву и др, укључујући и даљу афирмацију европских вредности у друштву.**

2) Шта се предметном променом жели постићи? (одговором на ово питање дефинишу се посебни циљеви, чије постизање треба да доводе до остварења општег циља. У односу на посебне циљеве, формулишу се мере за њихово постизање).

**Жели се постићи: већа транспарентност и демократичност рада органа за спровођење избора, ефикаснија контрола изборног процеса.**

3) Да ли су општи и посебни циљеви усклађени са важећим документима јавних политика и постојећим правним оквиром, а пре свега са приоритетним циљевима Владе?

**Јесу.**

4) На основу којих показатеља учинка ће бити могуће утврдити да ли је дошло до остваривања општих односно посебних циљева

**Мањи број неправилности на изборима, мањи број приговора и жалби, виши степен демократичности и транспарентности.**

**Извор провера у односу на постојеће податке са претходних избора који су горе дати биће извештаји о спровођењу избора који ће бити сачињени од овлашћених субјеката, пре свега РИК, након њиховог окончања.**

**Кључна питања за идентификовање опција јавних политика**

1) Које релевантне опције (алтернативне мере, односно групе мера) за остварење циља су узете у разматрање? Да ли је разматрана „*status quo*” опција?

**Јесте, али из формалноправних разлога једина опција је измена прописа.**

2) Да ли су, поред регулаторних мера, идентификоване и друге опције за постизање жељене промене и анализирани њихови потенцијални ефекти?

**Није могуће применити друге опције јер је из формалноправних разлога неопходна измена прописа.**

3) Да ли су, поред рестриктивних мера (забране, ограничења, санкције и слично) испитане и подстицајне мере за постизање посебног циља?

**Размотрене су све могуће мере.**

4) Да ли су у оквиру разматраних опција идентификоване институционално управљачко организационе мере које је неопходно спровести да би се постигли посебни циљеви?

**Јесу, јер је потребно на основу прописаних решења изменити начин именовања и састав органа за спровођење избора, пре свега укључивањем ширег круга политичких актера у рад органа за спровођење избора, ради постизања веће транспарентности односно демократичности.**

5) Да ли се промена може постићи кроз спровођење информативно-едукативних мера?

**Да, коришћењем веб-презентација органа за спровођење избора приликом доношења одлука у смислу објављивања и почетка правног дејства од објављивања на веб-презентацијама.**

6) Да ли циљне групе и друге заинтересоване стране из цивилног и приватног сектора могу да буду укључене у процес спровођења јавне политике, односно прописа или се проблем може решити искључиво интервенцијом јавног сектора?

**Могу бити укључени као политички учесници самог процеса и као посматрачи избора у складу са законским правилима која се усвоје.**

7) Да ли постоје расположиви, односно потенцијални ресурси за спровођење идентификованих опција?

**Постоје, и у смислу буџетских средстава која ће бити за те намене опредељена као и обучених лица за спровођење изборног процеса.**

8) Која опција је изабрана за спровођење и на основу чега је процењено да ће се том опцијом постићи жељена промена и остварење утврђених циљева?

**Са формалноправног становишта ово је једина спроводљива опција, измена закона.**

**Кључна питања за анализу финансијских ефеката**

1) Какве ће ефекте изабранa опцијa имати на јавне приходе и расходе у средњем и дугом року?

**Нема таквих ефеката, ради се о процесу који се периодично обавља у складу са Уставом и законом.**

2) Да ли је финансијске ресурсе за спровођење изабране опције потребно обезбедити у буџету, или из других извора финансирања и којих?

**Потребно је обезбедити буџетска средстава.**

3) Како ће спровођење изабране опције утицати на међународне финансијске обавезе?

**Неће утицати.**

4) Колики су процењени трошкови увођења промена који проистичу из спровођења изабране опције (оснивање нових институција, реструктурирање постојећих институција и обука државних службеника) исказани у категоријама капиталних трошкова, текућих трошкова и зарада?

**Пре свега је потребно финансирати набавку и штампање изборног материјала, као и трошкове рада локалних изборних комисија и бирачких одбора.**

5) Да ли је могуће финансирати расходе изабране опције кроз редистрибуцију постојећих средстава?

**Није.**

6) Какви ће бити ефекти спровођења изабране опције на расходе других институција?

**Повећаће се пре свега расходи локалних изборних комисија.**

**Кључна питања за анализу економских ефеката**

1) Које трошкове и користи (материјалне и нематеријалне) ће изабрана опција проузроковати привреди, појединој грани, односно одређеној категорији привредних субјеката?

**Пре свега је потребно финансирати набавку и штампање изборног материјала, као и трошкове рада локалних изборних комисија и бирачких одбора.**

2) Да ли изабрана опција утиче на конкурентност привредних субјеката на домаћем и иностраном тржишту (укључујући и ефекте на конкурентност цена) и на који начин?

**Не.**

3) Да ли изабране опције утичу на услове конкуренције и на који начин?

**Не.**

4) Да ли изабрана опција утиче на трансфер технологије и/или примену техничко-технолошких, организационих и пословних иновација и на који начин?

**Не.**

5) Да ли изабрана опција утиче на друштвено богатство и његову расподелу и на који начин?

**Не, у смислу материјалних вредности, али утиче на повећање тзв. европских вредности у смислу повећања степена демократичности у друштву. Нематеријална вредност која се прибавља за грађане јесте виши степен демократичности у друштву, мање тензије које се стварају између супротстављених опција у друштву, одбацивање искључивости, говора мржње, афирмисање права на слободно изношење мишљења и ставова о одређеним политичким, економским и другим питањима у друштву и др, укључујући и даљу афирмацију европских вредности у друштву.**

6) Какве ће ефекте изабрана опција имати на квалитет и статус радне снаге (права, обавезе и одговорности), као и права, обавезе и одговорности послодаваца?

**Нема утицаја.**

**Кључна питања за анализу ефеката на друштво**

1) Колике трошкове и користи (материјалне и нематеријалне) ће изабрана опција проузроковати грађанима?

**Пре свега је потребно финансирати набавку и штампање изборног материјала, као и трошкове рада локалних изборних комисија и бирачких одбора, што се врши из буџетских средстава.**

**Предложена решења неће непосредно одразити на однос трошкова и користи грађана. Предложене измене имају за циљ подизање нивоа демократичности и транспарентности изборног процеса, пре свега кроз усаглашавање изборног поступка на локалном нивоу власти са новим решењима у Закону о избору народних посланика, који се истовремено предлаже.**

**Очекује се да ће предложена промена утицати на проширивање обима контроле изборног процеса и смањивање броја неправилности на изборима, па ће тиме олакшати остваривање бирачког права грађанима, а сам изборни процес ће се тиме учинити демократичнијим и транспарентнијим.**

**Наиме, иако се задржавају досадашња законска решења која се могу и сматрати основним постулатима изборног процеса (јединица локалне самоуправе као једна изборна јединица, изборне листе са које кандидати добијају мандате према редоследу на листи, примена система највећег количника приликом расподеле мандата, изборни цензус од 3% и др.), закон доноси значајне новине у погледу организације и рада органа за спровођење избора, посебно у погледу транспарентности њиховог рада и ширег круга субјеката из политичког живота који учествују у њиховом раду, па и имају додатна овлашћења у погледу контроле правилности спровођења изборног поступка. Такође, ту су и посебна правила која унапређују положај припадника националних мањина као учесника у изборном поступку. Посебно је важно напоменути решења која доносе прецизна правила о саставу органа за спровођење избора у случају истовремених републичких избора, за народне посланике односно председника Републике, са једне стране и локалних избора са друге стране, чији је циљ виши степен транспарентности рада тих органа и учешће у раду представника ширег круга субјеката који су учесници избора.**

2) Да ли ће ефекти реализације изабране опције штетно утицати на неку специфичну групу популације и да ли ће то негативно утицати на успешно спровођење те опције, као и које мере треба предузети да би се ови ризици свели на минимум?

**Не.**

3) На које друштвене групе, а посебно на које осетљиве друштвене групе, би утицале мере изабранe опцијe и како би се тај утицај огледао (пре свега на сиромашне и социјално искључене појединце и групе, као што су особе са инвалидитетом, деца, млади, жене, старији преко 65 година, припадници ромске националне мањине, необразовани, незапослени, избегла и интерно расељена лица и становништво руралних средина и друге осетљиве друштвене групе)?

**Олакшава се остваривање права припадницима националних мањина да стекну својство учесника на изборима јер им се смањује потребан број потписа подршке. Поред тога, смањују се могућности злоупотребе статуса странке националне мањине. Објашњено у делу који се односи на промене које се предлажу.**

4) Да ли би и на који начин изабранa опцијa утицалa на тржиште рада и запошљавање, као и на услове за рад (нпр. промене у стопама запослености, отпуштање технолошких вишкова, укинута или новоформирана радна места, постојећа права и обавезе радника, потребе за преквалификацијама или додатним обукама које намеће тржиште рада, родну равноправност, рањиве групе и облике њиховог запошљавања и слично)?

**Не.**

5) Да ли изабране опције омогућавају равноправан третман, или доводе до директне или индиректне дискриминације различитих категорија лица (нпр. на основу националне припадности, етничког порекла, језика, пола, родног идентитета, инвалидитета, старосне доби, сексуалне оријентације, брачног статуса или других личних својстава)?

**Омогућавају равноправан третман.**

6) Да ли би изабрана опција могла да утиче на цене роба и услуга и животни стандард становништва, на који начин и у којем обиму?

**Не.**

7) Да ли би се реализацијом изабраних опција позитивно утицало на промену социјалне ситуације у неком одређеном региону или округу и на који начин?

**Нема утицаја.**

8) Да ли би се реализацијом изабране опције утицало на промене у финансирању, квалитету или доступности система социјалне заштите, здравственог система или система образовања, посебно у смислу једнаког приступа услугама и правима за осетљиве групе и на који начин?

**Не.**

**Кључна питања за анализу управљачких ефеката**

1) Да ли се изабраном опцијом уводе организационе, управљачке или институционалне промене и које су то промене?

**Промене у саставу и броју чланова органа за спровођење избора. Објашњено у делу који се односи на промене које се предлажу.**

2) Да ли постојећа јавна управа има капацитет за спровођење изабране опције (укључујући и квалитет и квантитет расположивих капацитета) и да ли је потребно предузети одређене мере за побољшање тих капацитета?

**Да, има потребних капацитета на локалном нивоу.**

3) Да ли је за реализацију изабране опције било потребно извршити реструктурирање постојећег државног органа, односно другог субјекта јавног сектора (нпр. проширење, укидање, промене функција/хијерархије, унапређење техничких и људских капацитета и сл.) и у којем временском периоду је то потребно спровести?

**Не.**

4) Да ли је изабрана опција у сагласности са важећим прописима, међународним споразумима и усвојеним документима јавних политика?

**Да, али подразумева пре свега законске измене, у складу са међународним стандардима.**

5) Да ли изабрана опција утиче на владавину права и безбедност?

**Да, у позитивном смислу.**

6) Да ли изабрана опција утиче на одговорност и транспарентност рада јавне управе и на који начин?

**Да, у позитивном смислу.**

7) Које додатне мере треба спровести и колико времена ће бити потребно да се спроведе изабрана опција и обезбеди њено касније доследно спровођење, односно њена одрживост?

**Обуке чланова органа за спровођење избора, пре свега чланова бирачких одбора.**

**Кључна питања за анализу ризика**

1) Да ли је за спровођење изабране опције обезбеђена подршка свих кључних заинтересованих страна и циљних група? Да ли је спровођење изабране опције приоритет за доносиоце одлука у наредном периоду (Народну скупштину, Владу, државне органе и слично)?

**Да, у потпуности.**

2) Да ли су обезбеђена финансијска средства за спровођење изабране опције? Да ли је за спровођење изабране опције обезбеђено довољно времена за спровођење поступка јавне набавке уколико је она потребна?

**Биће обезбеђена буџетска средства.**

3) Да ли постоји још неки ризик за спровођење изабране опције?

**Не.**